b'\n_START_ARTICLE_\nRudnik Me\xc5\xbeica\n_START_PARAGRAPH_\nRudnik svinca in cinka Me\xc5\xbeica je eden najstarej\xc5\xa1ih rudnikov v Evropi, s prvimi pisnimi omembami iz leta 1665.\n_START_SECTION_\nZgodovina\n_START_PARAGRAPH_\nRudo so na tem obmo\xc4\x8dju odkrili \xc5\xbee Rimljani. Prvi zapis o odkopanem svincu pod Peco se nahaja v ra\xc4\x8dunski knjigi koro\xc5\xa1kega vojvode Ernesta \xc5\xbdeleznega iz l.1424. Leto 1665 pa je bilo izdano prvo dovoljenje za opravljanje rudarskih del. Rudarjenje svin\xc4\x8deve in cinkove rude se je nadaljevalo 330 let z nekaj vmesnimi prekinitvami. Leta 1620 se je v \xc4\x8crno naselil fu\xc5\xbeinar in rudar iz Labotske doline Melhior Puc ter prenesel tudi svoje koncesije za dve talilni pe\xc4\x8di. Leta 1624 je rudnik in fu\xc5\xbeine prodal grofu H. L. Thurnu iz Pliberka. \xc5\xa0ele leta 1809, ko je rudnik pripadel Napoleonovim Ilirskim provincam, je me\xc5\xbei\xc5\xa1ki rudnik do\xc5\xbeivel svoj vzpon. Rudarska dru\xc5\xbeba Brunnerja - Kompo\xc5\xa1a je uvedla sodobne tehnike in metode dela. Leta 1871 je bila ustanovljena dru\xc5\xbeba Bleiberger Bergwers Union in prevzela vse obrate na tem obmo\xc4\x8dju, po letu 1900 pa se je osredoto\xc4\x8dila na predelavo rude v \xc5\xbderjavu. Proizvodnja je hito nara\xc5\xa1\xc4\x8dala in dosegla po 1. svetovni vojni 1% svetovne prozvodnje svinca. Leta 1921 je prevzela rudnik angle\xc5\xa1ka dru\xc5\xbeba The Central European Mines Limited Me\xc5\xbeica, leta 1945 pa je bilo podjetje podr\xc5\xbeavljeno. V letih od letih 1898 - 1965 je bilo zgrajenih 10 elektri\xc4\x8dnih central. Od teh obratujeta le \xc5\xa1e dve najve\xc4\x8dji, obe v podzemlju rudnika. Leta 1907, z zdru\xc5\xbeitvijo hidroelektrarn v \xc5\xbderjavu, Podpeci in na Poleni, je v Me\xc5\xbeici nastal prvi elektroenergetski sistem vzporedno delujo\xc4\x8dih elektrarn v Sloveniji. Od leta 1917 do 1934 je imel rudnik tudi svojo, 13 km dolgo, ozkotirno \xc5\xbeeleznico od Prevalj do \xc5\xbderjava._NEWLINE_Zaradi iz\xc4\x8drpanih rudnih zalog je bilo leta 1993 odkopavanje ustavljeno, topilnica svin\xc4\x8denih odpadkov in tovarna akumulatorjev sta za\xc4\x8dela z uva\xc5\xbeanjem svinca. Rudnik je bil preurejen v muzej, znotraj rudnika je bila zgrajena kolesarska pot. V rudniku je urejen tudi prostor namenjen koncertom in drugim razli\xc4\x8dnim dogodkom._NEWLINE_V vseh letih so izkopali ve\xc4\x8d kot 800 kilometrov rovov. Ve\xc4\x8dino rovov so izkopali v trdo kamenino, rudo in jalovino pa so iz rudnika odva\xc5\xbeali z vozi\xc4\x8dki po \xc5\xa1tevilnih transportnih poteh.\n_START_SECTION_\nPodzemlje Pece\n_START_PARAGRAPH_\nNa obmo\xc4\x8dju zaprtega rudnika je danes urejena turisti\xc4\x8dna ponudba, ki obsega:_NEWLINE_Ogled dela rudnika, kjer so predstavljeni na\xc4\x8dini rudarjenja in rudarska oprema, ki so jo rudarji uporabljali v razli\xc4\x8dnih zgodovinskih obdobjih. Po 3,5 km dolgem Glan\xc4\x8dnikovem rovu se z rudni\xc5\xa1kim vlakcem pripelje do revirja Moring in ogled nadaljuje po 1,5 km dolgi trasi do koder se povzpne po stopnicah eno obzorje vi\xc5\xa1e._NEWLINE_Kolesarjenje skozi opu\xc5\xa1\xc4\x8dene rove v spremstvu vodi\xc4\x8da in soju naglavnih svetilk poteka po ve\xc4\x8d kot pet kilometrov dolgi podzemni poti iz ene doline v drugo. Kolesarska pot se pri\xc4\x8dne na Igr\xc4\x8devem (643 m.n.v.) nad \xc4\x8crno na Koro\xc5\xa1kem in kon\xc4\x8da v drugi dolini Breg pri Me\xc5\xbeici._NEWLINE_Ogled muzeja, ki se nahaja na Glan\xc4\x8dniku. Stavbo so zgradili leta 1928 angle\xc5\xa1ki lastniki rudnika. V pritli\xc4\x8dju in prvem nadstropju so se nahajali upravni prostori, v drugem nadstropju pa stanovanja za rudarske nadzornike. Muzej obsega zbirko rud, mineralov in fosilov, maketo rudnika, rudarske karte in jamomerske in\xc5\xa1trumente med katerimi je najstarej\xc5\xa1a ohranjena iz leta 1786. Urejeno je tudi tipi\xc4\x8dno stanovanje rudarske dru\xc5\xbeine. Tu pa je tudi zbirka fotografij naravoslovnega fotografa Maksa Kunca.'